અનામત આંદોલનનું સરકાર પર પ્રેશર આવ્યું હતું તેનો કોઈ ઇનકાર થઈ શકે તેમ નથી. આનંદીબહેન પટેલે પણ આર્થિક માપદંડના આધારે ઍડ્મિશનમાં અગ્રતા આપવાની યોજના જાહેર કરી હતી, પણ પછી તેમાં કાનૂની અવરોધ આવ્યા હતા. ત્યાર બાદની સરકારે બિન અનામત વર્ગ માટેનું આયોગ જાહેર કર્યું તેમાં બજેટની ફાળવણી બાદ થોડા દિવસ પહેલાં જ આ આયોગે બિન અનામત વર્ગ માટે ઓછા દરની શૈક્ષણિક લોન – વ્યાજમાં રાહત સહિતની અનેક યોજનાઓ જાહેર કરી હતી. આમ સમયાંતરે સરકાર તરફથી પગલાંઓ લેવાતાં રહ્યાં છે, તેનું પરિણામ હવે દેખાઈ રહ્યું છે. વિધાનસભાની ચૂંટણી વખતે અનામત આંદોલનની જે તીવ્રતા હતી તેવી હવે રહી નથી. ખુદ હાર્દિકના સાથીઓએ જ સાથ છોડ્યો છે. વરુણ પટેલ, રેશ્મા પટેલ, દિનેશ બાંભણિયા સહિતના પાસની ટીમથી અલગ થયા છે. પાસની ટીમ અંદરથી જ વેરવિખેર થઈ ગઈ છે. વર્તમાન સ્થિતિમાં હાર્દિક પટેલે તા. રપ ઑગસ્ટથી આમરણાંત ઉપવાસની જાહેરાત કરી છે. ગત રવિવારે નિકોલમાં હાર્દિકના ઉપવાસને પોલીસની મંજૂરી ન મળી અને ઉપવાસ પહેલાં જ હાર્દિકની ધરપકડ કરવામાં આવી હતી.